b'\n_START_ARTICLE_\nPapa Zosim\n_START_SECTION_\nActivitatea\n_START_PARAGRAPH_\nDup\xc4\x83 Liber Pontificalis, Zosim era grec, iar tat\xc4\x83l s\xc4\x83u se numea Abram. Sursele mai t\xc3\xa2rzii afirm\xc4\x83 c\xc4\x83 familia sa era de origine evreiasc\xc4\x83, \xc3\xaens\xc4\x83 informa\xc8\x9biile nu sunt sigure._NEWLINE_Nu sunt date din via\xc8\x9ba lui Zosim \xc3\xaenainte de alegerea sa ca Pap\xc4\x83. Consacrarea sa ca Episcop al Romei a avut loc pe 18 martie 417._NEWLINE_Ceremonia sa a fost oficiat\xc4\x83 de Patroclus, Episcop de Arles, ridicat pe scaunul episcopal \xc3\xaen locul lui Hero, care a fost \xc3\xaendep\xc4\x83rtat \xc3\xaen mod injust \xc8\x99i brutal de c\xc4\x83tre generalul imperial, Constantin. Patroclus a dob\xc3\xa2ndit \xc3\xaencrederea Papei repede, astfel pe 22 martie a primit o scrisoare papal\xc4\x83 prin care dob\xc3\xa2ndea drepturile de mitropolit, av\xc3\xa2nd control asupra episcopilor din toate provinciile galice (Viennensis \xc8\x99i Narbonensis I \xc8\x99i II)). \xc3\x8en mod suplimentar a fost creat pentru Patroclus titlul de Vicar papal asupra \xc3\xaentregii Galii; astfel nici un reprezentant ecletiastic, nici m\xc4\x83car episcopii din Galia, nu puteau merge la Roma f\xc4\x83r\xc4\x83 s\xc4\x83 aib\xc4\x83 asupra lor un certificat de identitate emis de Mitropolitul Patroclus._NEWLINE_\xc3\x8en 417, Papa Zosim a \xc3\xaenvestit un mitropolit de Arles, cu puteri peste tot episcopatul din Galia, av\xc3\xa2nd o pozi\xc8\x9bie ferm\xc4\x83 \xc8\x99i implic\xc3\xa2nd-se \xc3\xaen mod activ pentru formarea acestei arhiepiscopii. Temperamentul s\xc4\x83u iritabil l-a caracterizat \xc3\xaen controversele la care a luat parte \xc3\xaen Galia, Africa \xc8\x99i Italia, incluz\xc3\xa2nd \xc8\x99i Roma, unde clerul era foarte divizat._NEWLINE_\xc3\x8en anul 400, Arles a \xc3\xaenlocuit ora\xc8\x99ul Trier, ca re\xc8\x99edin\xc8\x9b\xc4\x83 a Guvernatorului (Prefectus Praetorio Galliarum) Diocezei Civile a Galiei. Patroclus, care beneficia de ajutorul generalului Constantin, a folosit acest sprijin pentru a dob\xc3\xa2ndi pentru sine titlul mai sus men\xc8\x9bionat, conving\xc3\xa2ndu-l  pe Papa Zosim c\xc4\x83 inten\xc8\x9biile sale sunt onorabile. Episcopii Din Viena, Narbonne \xc8\x99i Marseille au privit aceast\xc4\x83 ridicare pe Scaunul Episcopal din Arles ca \xc3\xaenc\xc4\x83lcarea drepturilor lor \xc8\x99i au ridicat obiec\xc8\x9bii \xc3\xaen c\xc3\xa2teva scrisori ale Papei. P\xc3\xa2n\xc4\x83 la urm\xc4\x83, disputa nu a fost rezolvat\xc4\x83 p\xc3\xa2n\xc4\x83 la venirea pe scaunul papal a Papei Leon I.\n_START_SECTION_\nConfruntarea cu Pelagianismul\n_START_PARAGRAPH_\nNu mult dup\xc4\x83 alegerea lui Zosim pe scaunul papal, sus\xc8\x9bin\xc4\x83torul Pelagianismului, Caelestius, care a fost condamnat de Papa Inocen\xc8\x9biu I, a venit la Roma s\xc4\x83 se justifice \xc3\xaenainte s\xc4\x83 fie expulzat din Constantinopol. \xc3\x8en vara anului 417 Papa Zosim a \xc8\x9binut o \xc8\x99edin\xc8\x9b\xc4\x83 la Roma a clerului cre\xc8\x99tin \xc3\xaen Biserica Sf. Clement, \xc3\xaenainte ca Caelestius s\xc4\x83 apar\xc4\x83. _NEWLINE_\xc3\x8en trecut situa\xc8\x9bia sa a fost obiectul unei \xc3\xaendelungate dispute. C\xc3\xa2nd Caelestius \xc3\xaencerca s\xc4\x83 fie prezbiter \xc3\xaen Cartagina, diaconul Paulinus din Milano i-a trimis episcopului Aurelius un memoriu prin care prezenta doctrina lui Caelestius de origine pelagian\xc4\x83 \xc8\x99i care \xc3\xael cataloga drept eretic. Caelestius a fost convocat \xc3\xaen fa\xc8\x9ba Sinodului la Cartagina 411; \xc3\xaens\xc4\x83 el a refuzat s\xc4\x83 retracteze tezele doctrinei sale, afirm\xc3\xa2nd cu nu sunt eretice. Ca pedeaps\xc4\x83 a fost exclus de la hirotonisire, iar tezele sale au fost condamnate, cu toate acestea \xc3\xaenv\xc4\x83\xc8\x9b\xc4\x83tura sa a luat amploare \xc3\xaen Cartagina. El \xc3\xaensu\xc8\x99i plec\xc3\xa2nd la Efes, \xc3\xaen Asia Mic\xc4\x83, unde a fost hirotonit preot \xc8\x99i \xc8\x99i-a continuat cu succes activitatea. Dup\xc4\x83 ce controversa pelagianismului luase amploare, au fost convocate dou\xc4\x83 sinoade, \xc3\x8en toamna anului 416 Sinodul la Cartagina prezidat de Episcopul Aurelius \xc8\x99i Sinodul de la Mileve \xc8\x9binut de Sf\xc3\xa2ntul Augustin, ambele sinoade au condamnat doctrinele lui Pelagius \xc8\x99i Caelestius ca fiind contradictorii credin\xc8\x9bei catolice._NEWLINE_Pornind de la principiul c\xc4\x83 rezolu\xc8\x9biile sinoadelor provinciale nu au for\xc8\x9b\xc4\x83 efectiv\xc4\x83 p\xc3\xa2n\xc4\x83 ce nu sunt aprobate de autoritatea suprem\xc4\x83 a Bisericii Apostolice, Papa Inocen\xc8\x9biu I a r\xc3\xa2nduit \xc3\xaenv\xc4\x83\xc8\x9b\xc4\x83tura catolic\xc4\x83 despre p\xc4\x83catul originar \xc8\x99i slav\xc4\x83, excluz\xc3\xa2ndu-i pe Pelagius \xc8\x99i Caelestius, despre care i s-a spus c\xc4\x83 au respins aceste doctrine, din s\xc3\xa2nul Bisericii p\xc3\xa2n\xc4\x83 ce le va veni mintea la cap. \xc3\x8en Africa, unde decizia a fost primit\xc4\x83 cu o nedisimulat\xc4\x83 bucurie, \xc3\xaentreaga controvers\xc4\x83 asupra pelagianismului era privit\xc4\x83 ca \xc3\xaenchis\xc4\x83. _NEWLINE_Papa Zosim \xc3\xaen 417 i-a urmat lui Papa Inocen\xc8\x9biu I. \xc3\x8en fa\xc8\x9ba tribunalului s\xc4\x83u, \xc3\xaentreaga chestiune pelagian\xc4\x83 era acum redeschis\xc4\x83 \xc8\x99i discutat\xc4\x83 \xc3\xaen toate aspectele ei. Acest prilej s-a ivit datorit\xc4\x83 declara\xc8\x9biilor at\xc3\xa2t a lui Pelagius c\xc3\xa2t \xc8\x99i a lui Caelestius, remise Bisericii  Romane pentru a se justifica. Cu toate c\xc4\x83 deciziile anterioare ale lui Inocen\xc8\x9biu I au alungat orice \xc3\xaendoieli despre chestiunea \xc3\xaen sine, totu\xc8\x99i chestiunea   persoanelor implicate era indecis\xc4\x83, iar sim\xc8\x9bul drept\xc4\x83\xc8\x9bii al lui Zosim \xc3\xaei interzicea s\xc4\x83 pedepseasc\xc4\x83 pe cineva cu excomunicarea \xc3\xaenainte de a fi pe deplin convins de gre\xc8\x99eala acelei persoane. _NEWLINE_Caelestius, care \xc3\xaentre timp \xc3\xae\xc8\x99i schimbase re\xc8\x99edin\xc8\x9ba din Efes la Constantinopol, \xc3\xaens\xc4\x83 fusese alungat de c\xc4\x83tre   episcopul   Atticus, anti-pelagian, s-a pus pe fapte pentru propria reabilitare. \xc3\x8en 417 el a mers la Roma personal \xc8\x99i a l\xc4\x83sat la picioarele lui Papa Zosim o m\xc4\x83rturie de credin\xc8\x9b\xc4\x83 detaliat\xc4\x83, \xc3\xaen care \xc3\xae\xc8\x99i afirma credin\xc8\x9ba \xc3\xaen toate doctrinele, "de la Treimea unui singur Dumnezeu p\xc3\xa2n\xc4\x83 la \xc3\xaenvierea mor\xc8\x9bilor". Mul\xc8\x9bumit de aceast\xc4\x83 credin\xc8\x9b\xc4\x83 catolic\xc4\x83 \xc8\x99i supunere, Zosimus a trimis dou\xc4\x83 scrisori diferite c\xc4\x83tre episcopii africani, spun\xc3\xa2nd c\xc4\x83 \xc3\xaen cazul lui Caelestius,   episcopii Heros \xc8\x99i Lazarus au procedat f\xc4\x83r\xc4\x83 circumspec\xc8\x9bia cuvenit\xc4\x83, iar la Pelagius asemenea, deoarece s-a dovedit prin recenta sa confesiune de credin\xc8\x9b\xc4\x83 c\xc4\x83 nu s-a ab\xc4\x83tut de la adev\xc4\x83rul catolic. C\xc3\xa2t despre Caelestius, care atunci se afla \xc3\xaen Roma, Papa i-a \xc3\xaens\xc4\x83rcinat pe africani fie s\xc4\x83 \xc3\xae\xc8\x99i revizuiasc\xc4\x83 vechea sentin\xc8\x9b\xc4\x83, fie s\xc4\x83 \xc3\xaei dovedeasc\xc4\x83 erezia \xc3\xaen prezen\xc8\x9ba sa \xc3\xaen decursul a dou\xc4\x83 luni._NEWLINE_Porunca papal\xc4\x83 a lovit Africa ca o torpil\xc4\x83. \xc3\x8en mare grab\xc4\x83, a fost convocat un sinod la Cartagina, \xc3\xaen noiembrie 417, care i-a scris \xc8\x99i Papei Zosim, rug\xc3\xa2ndu-l imediat s\xc4\x83 nu abroge sentin\xc8\x9ba pe care predecesorul lui, Inocen\xc8\x9biu I, a pronun\xc8\x9bat-o \xc3\xaempotriva lui Pelagius \xc8\x99i Caelestius, p\xc3\xa2n\xc4\x83 ce ace\xc8\x99tia nu \xc3\xae\xc8\x99i vor fi m\xc4\x83rturisit crezul \xc3\xaen necesitatea unei slave interioare pentru toate g\xc3\xa2ndurile, vorbele \xc8\x99i faptele bune. Cel pu\xc8\x9bin, Zosimus s-a oprit. Printr-o alt\xc4\x83 scrisoare din 21 martie 418, el \xc3\xaei asigura c\xc4\x83 \xc3\xaenc\xc4\x83 nu s-a pronun\xc8\x9bat definitiv, dar c\xc4\x83 va trimite spre Africa toate documentele privitoare la pelagianism pentru a deschide calea unei judec\xc4\x83ri noi, complete. Ca urmare a poruncii papale, s-a \xc8\x9binut pe 1 mai, 418, \xc3\xaen prezen\xc8\x9ba a 200 de episcopi, faimosul Consiliu din Cartagina, care iar\xc4\x83\xc8\x99i a etichetat pelagianismul ca erezie \xc3\xaen opt canoane._NEWLINE_\xc3\x8entre timp, \xc3\xaendemnat\xc4\x83 de africani, puterea laic\xc4\x83 s-a amestecat \xc8\x99i ea \xc3\xaen disput\xc4\x83, \xc3\xaemp\xc4\x83ratul Honorius, printr-o ordonan\xc8\x9b\xc4\x83 din 30 aprilie 418, din Ravenna, alung\xc3\xa2nd to\xc8\x9bi pelagienii din ora\xc8\x99ele Italiei.\n_START_SECTION_\nDecesul\n_START_PARAGRAPH_\nPapa Zosim a decedat pe 26 decembrie 418 \xc8\x99i a fost \xc3\xaengropat \xc3\xaen Biserica San Lorenzo fuori le Mura.'